వి. భూపాల్ రెడ్డి

వెన్నవరం భూపాల్‌ రెడ్డి తెలంగాణ రాష్ట్రానికి చెందిన రాజకీయ నాయకుడు. ఆయన తెలంగాణ శాసన మండలి మాజీ ప్రొటెం చైర్మ‌న్‌గా ఉన్నాడు. ఆయన 2023 జులై 07న తెలంగాణ స్టేట్ ఫైనాన్స్ కమిషన్ చైర్మన్‌గా నియమితుడయ్యాడు.

జననం, విద్యాభాస్యం
వి. భూపాల్ రెడ్డి 1947, మే 1న తెలంగాణ రాష్ట్రం, సంగారెడ్డి జిల్లా, పటాన్‌చెరు మండలం, రామచంద్రాపురం గ్రామంలో వి.నారాయణ రెడ్డి, లక్ష్మమ్మ దంపతులకు జన్మించాడు. ఆయన 1962లో పటాన్‌చెరు లోని జిల్లా పరిషత్ పాఠశాలలో పదవ తరగతి పూర్తి చేశాడు.

రాజకీయ జీవితం
వి. భూపాల్ రెడ్డి 1967లో కాంగ్రెస్ పార్టీలో చేరాడు. ఆయన 1969లో  పటాన్‌చెరు విద్యాకమిటీ అధ్యక్షుడిగా, 1975 నుండి 78 వరకు రెండు సార్లు జిల్లా కాంగ్రెస్ ఉపాధ్యక్షుడిగా, 1987లో రామచంద్రాపురం మండల ప్రెసిడెంట్‌గా, 1987లో జిల్లా పరిషత్‌ పంచాయతీ సమితి కో-ఆప్షన్‌ సభ్యుడి ఎన్నికై, మెదక్ జెడ్పీ ఫ్లోర్ లీడర్‌గా పని చేశాడు. ఆయన 1996లో పీసీసీ సభ్యుడిగా, 2000లో పీసీసీ కార్యదర్శిగా పని చేశాడు. వి. భూపాల్ రెడ్డి 2007లో కాంగ్రెస్ పార్టీ తరపున మెదక్ స్థానిక సంస్థల నియోజకవర్గం నుండి ఆంధ్రప్రదేశ్ శాసనమండలి సభ్యుడిగా తొలిసారి ఎన్నికయ్యాడు. ఆయన 2009లో రెండోసారి కాంగ్రెస్ పార్టీ తరపున ఎమ్మెల్సీగా ఎన్నికయ్యాడు. ఆయన 2012 నుండు 2014 వరకు మెదక్ జిల్లా కాంగ్రెస్ అధ్యక్షుడిగా పనిచేశాడు. తెలంగాణ రాష్ట్రం ఏర్పడక 2014లో తెలంగాణ రాష్ట్ర సమితి పార్టీ లో చేరాడు. వి.భూపాల్ రెడ్డి 2016లో తెలంగాణ శాసన మండలి కి జరిగిన ఎన్నికల్లో మెదక్ స్థానిక సంస్థల నియోజకవర్గం నుండి టీఆర్ఎస్ నుండి పోటీ చేసి మూడోసారి ఎమ్మెల్సీగా ఎన్నికయ్యాడు.

తెలంగాణ‌ శాస‌న‌మండ‌లి ప్రొటెం చైర్మ‌న్‌
వి.భూపాల్ రెడ్డిని తెలంగాణ శాసన మండలి ప్రొటెం చైర్మ‌న్‌గా 2021, జూన్ 3న తెలంగాణ గ‌వ‌ర్న‌ర్ తమిళిసై సౌందరరాజన్ నియమించింది. ఆయన 4 జనవరి 2022న మెదక్‌ ఎమ్మెల్సీగా పదవీకాలం పూర్తైన నేపథ్యంలో శాసన మండలి ప్రొటెమ్‌ చైర్మన్‌ గా కాలపరిమితి పూర్తి చేసుకున్నాడు.

మూలాలు

సంగారెడ్డి జిల్లా వ్యక్తులు
సంగారెడ్డి జిల్లా రాజకీయ నాయకులు
తెలంగాణ శాసనమండలి సభ్యులు
తెలంగాణ శాసనమండలి చైర్మన్‌లు
తెలంగాణ రాష్ట్ర సమితి రాజకీయ నాయకులు
1947 జననాలు
తెలంగాణ కార్పొరేషన్ చైర్మన్లు